जे होस्, कांग्रेसले संयमता गुमायो भने त्यसको सबभन्दा ठूलो घाटा उसैलाई हुन्छ । जनताले कांग्रेसलाई पटकपटक परीक्षण गरिसकेका छन्, उसको शासन कला राम्ररी परख गरेका छन् । पहिलोपटक कम्युनिष्टहरूको बहुमतप्राप्त सरकार बनेको छ । अब कसरी हुन्छ, सरकारलाई अप्ठेरो पार्नेतिर होइन, सहयोग गरेर आफूलाई सुधार गर्नेतिर कांग्रेस लाग्नुपर्छ । प्रतिस्पर्धी प्रकाशमान सिंहले भन्दा दोब्बर भन्दा पनि बढी मत ल्याएकोमा हौसिनुभएका शेरबहादुर देउवालाई ख्याल हुनुपर्छ, २ सय ७५ सदस्यीय प्रतिनिधिसभामा कांग्रेसका जम्मा ६३ जना सांसद छन्, जुन २२ प्रतिशत मात्र हुन्छ । यति संख्याले न कांग्रेसले चाहेको बेला संसद् अधिवेशन माग गर्न सक्छ, न सरकारविरुद्ध अविश्वास प्रस्ताव दर्ता गर्न सक्छ, न कुनै संवैधानिक पदाधिकारीका विरुद्धमा महाअभियोग प्रस्ताव नै राख्न सक्छ । त्यसका लागि संसद्को कम्तीमा एक चौथाइ अर्थात् २५ प्रतिशत संख्या चाहिन्छ । अनि आफू यति कमजोर अवस्थामा भएको बेला सय दिन नपर्खेर कांग्रेसले गर्छ चाहिँ के ?
